Hans Kristian Skibby (DD), 2025-04-09:
Med hensyn til det lovforslag, som skatteministeren her har fremsat, så indeholder det jo, som andre ordførere har været inde på, lidt forskellige initiativer, og noget af det udmønter også noget, der ligger politiske aftaler om med andre partier end dem, der sidder i regeringen.
Det er dog ikke som sådan aftaler, hvor Danmarksdemokraterne er med, men naturligvis har vi jo en indstilling til de forskellige punkter alligevel.
Det bærende i det her lovforslag og det, der fylder mest, også økonomisk, er de omkring de 50 mio. kr., der jo er blevet afsat til at forbedre befordringsfradraget for modtagere af statens uddannelsesstøtte, som bor i de danske landdistrikter.
Det er faktisk sund fornuft, og det ligger også fint i tråd med de politiske forslag, der er kommet fra os i Danmarksdemokraterne.
Vi så gerne, at det var en mere offensiv tilgang, og vi har også i vores udspil jo afsat flere midler til det.
Omvendt vil vi også have lov til at sige, at det er fint, at man trods alt kommer i gang med de her forbedringer, i forhold til dem, der er unge og studerende og bosat i vores yderkommuner og på vores små øer, altså at vi nu får sat skub i en fordel, i forhold til at de jo så måske kan vælge at blive boende de steder, hvor de kommer fra, i en større del af deres uddannelsesperiode.
Ligeledes er der jo også et element i det her lovforslag om skattefritagelse for uddelinger fra de her mangfoldighedsstipendier.
Bl.a. er det jo sådan, at i forhold til de her højskoleophold skønnes det i 2025-2028 at medføre et beskedent mindreprovenu efter tilbageløb og adfærd.
Men det ændrer ikke på, at vi naturligvis skal kigge på, om det er den rigtige måde at tildele skattemæssige fradrag på.
Det er som sagt ikke en aftale, vi er en del af, men omvendt er vi i hvert fald indstillet på at gennemgå tingene, også rent lovgivningsmæssigt.
Det hvor vandene skilles, og det er måske også derfor, jeg egentlig ikke forstår, hvorfor man har valgt at lægge det sammen, er jo det her med kulturpasset, som vi jo i hvert fald ikke kan støtte i Danmarksdemokraterne.
Der er jo vedtaget, at der fra kulturpuljen i 2025 og 2026 kommer en skattefritagelse for kulturpas, og man vurderer, at det vil koste i størrelsesordenen 5 mio. kr. efter tilbageløb og adfærd.
Jeg anerkender, at det ikke er verdens største udgift i forhold til de finanslove og politiske aftaler, der indgås her på Christiansborg, men det ændrer ikke på, at vi har en stor bekymring, i forhold til hvorfor det overhovedet skulle være mere befordrende for den enkelte unge under 30, som er uden for job eller uddannelse, at få en skattefri oplevelsescheck på 2.000 kr. til at gå på museum, i teater eller andre steder for.
Det har vi svært ved at se der skulle være den helt store pædagogiske og socialfaglige begrundelse for, altså at man skal have den del ind.
Der var det måske mere relevant, at man kiggede på arbejdsmarkedet og de uddannelsesrettede initiativer, fremfor hvad de går og laver i deres fritid.
Jeg synes også, det er værd at nævne, at det jo er godt 40.000 unge mennesker, som bliver tilgodeset, hvis det bliver vedtaget.
Ud af dem er der 20 pct., nemlig 7.888 personer, som faktisk er dømte kriminelle, som man åbenbart fra regeringens side synes skal belønnes med en skattefrihed i forhold til det her.
Der er faktisk 31 af dem, der er dømt for manddrab, og der er ikke mindre end 355 voldtægtsforbrydere på den her liste også.
Derfor er vi ikke med i den aftale.
Jeg vil selvfølgelig sætte min lid til, at skatteministeren ønsker så bred en tilslutning til det her lovforslag som overhovedet muligt, og at vi naturligvis får det pillet ud som et selvstændigt beslutningspunkt i hvert fald, således at vi kan støtte de initiativer, som vi synes er både rimelige, saglige, forsvarlige og fornuftige.
Det er også muligt, at vi går ind og støtter nogle af de andre elementer.
Vi har sådan set ikke synderlig meget imod, at man også laver initiativer omkring regnbuefamilier osv.
Det er andre steder, hvor vi jo også rent politisk har støttet det, fordi vi netop tager udgangspunkt i barnets tarv, og derfor er det nogle steder rigtig sund fornuft at støtte op om de initiatier.
Derfor kan vi på nuværende tidsunkt ikke stemme for det samlede lovforslag.